Document ID: 32007L0035

KOMISJONI DIREKTIIV 2007/35/EÜ,
18. juuni 2007,
millega muudetakse tehnika arenguga kohandamiseks nõukogu direktiivi 76/756/EMÜ, mis käsitleb mootorsõidukitele ja nende haagistele valgustus- ja valgussignaalseadmete paigaldamist
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta, (1) eriti selle artikli 13 lõike 2 teist taanet,
võttes arvesse nõukogu 27. juuli 1976. aasta direktiivi 76/756/EMÜ mootorsõidukitele ja nende haagistele valgustus- ja valgussignaalseadmete paigaldamist käsitlevate liikmesriikide õigusaktide ühtlustamise kohta, (2) eriti selle artiklit 4,
ning arvestades järgmist:
(1)
Direktiiv 76/756/EMÜ on üks direktiiviga 70/156/EMÜ kehtestatud mitmest üksikdirektiivist tüübikinnitusmenetluse kontekstis. Seetõttu kohaldatakse direktiivi 76/756/EMÜ suhtes direktiivi 70/156/EMÜ sõidukite süsteeme, osi ja eraldi seadmestikke käsitlevaid sätteid.
(2)
Et parandada liiklusohutust suurte veoautode ja nende haagiste nähtavamaks tegemisega, tuleks direktiivi 76/756/EMÜ lisada kohustus paigaldada neile sõidukitele valgustpeegeldavad märgised.
(3)
Selleks et arvesse võtta ÜRO Euroopa Majanduskomitee eeskirja nr 48 (3) edasisi muudatusi, mille poolt ühendus on just hääletanud, on asjakohane kohandada direktiivi 76/756/EMÜ tehnika arenguga, viies selle vastavusse nimetatud eeskirja tehniliste nõuetega. Selguse huvides tuleks asendada direktiivi 76/756/EMÜ II lisa.
(4)
Seepärast tuleks direktiivi 76/756/EMÜ vastavalt muuta.
(5)
Käesolevas direktiivis ette nähtud meetmed on kooskõlas tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/756/EMÜ II lisa asendatakse käesoleva direktiivi lisaga.
Artikkel 2
Alates 10. juulist 2011, kui direktiiviga 76/756/EMÜ (muudetud käesoleva direktiiviga) ette nähtud nõuded ei ole täidetud, käsitlevad liikmesriigid valgustus- või valgussignaalseadmete paigaldamisega seotud põhjustel uute sõidukitega direktiivi 70/156/EMÜ kohaselt kaasas olevaid vastavustunnistusi kehtetutena selle direktiivi artikli 7 lõike 1 kohaldamisel.
Artikkel 3
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 9. juulil 2008. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 10. juulist 2008.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle Euroopa Liidu Teatajas avaldamise päeva.
Artikkel 5
Käesolev direktiiv on adresseeritud liikmesriikidele.
Brüssel, 18. juuni 2007

Labels: 7
8